དེ་ཡང་སྤྱི་ལོའི་དུས་རབས་བདུན་པའི་མཇུག་ཙམ་ལ།བོད་དུ་རྩལ་བོ་མི་བདུན་བྱུང་མྱོང་ཞེས་ས་ཁྱབ་རྡོ་ཁྱབ་ཏུ་བཀོད་ཡོད་པ་དེ་བོད་རྒྱལ་སུའི་རིང་ལ་ཇི་ལྟར་བྱུང་ཞེ་ན།དེ་ནི་བོད་ཀྱི་རྒྱལ་རབས་སོ་བཞི་བ་མང་སྲོང་མང་བཙན་གྱི་སྐབས་སུ་བྱུང་ཞིང་།སྐབས་དེར་རྒྱལ་བློན་འབངས་གསུམ་སོགས་མི་སྟོང་ཕྲག་མང་བོ་ཕྱོགས་བཞི་མཚམས་བརྒྱད་ནས་ལྷན་དུ་འདུས་ཏེ།རྣམ་པ་རྒྱ་ཆེ་བའི་སྟོབས་རྩལ་འགྲན་ཞིང་འགྲན་བསྡུར་དེའི་སྟེང་དུ་སྟོབས་ལྡན་རྩལ་བོ་ཆེ་མི་བདུན་བྱུང་ཞིང་།དེ་དག་གི་སྟོབས་རྩལ་གྱི་གྲགས་པ་རྣམས་སྐབས་དེར་བོད་ཁམས་ཡོངས་ལ་ཁྱབ་པས།ཁོང་རྣམ་པའི་སྙན་གྲགས་རེ་རེ་བཞིན་རྗེས་རབས་པ་དག་གིས་བོད་ཀྱི་ལོ་རྒྱུས་དེབ་ཐེར་དུ་བཀོད་ནས་ད་ལྟ་ང་ཚོ་རྗེས་རབས་པ་རྣམས་ཀྱི་མཐོང་བྱེད་ཡུལ་དུ་གྱུར་ཡོད་ལ།འདིར་རྩལ་ཆེན་དེ་དག་གིས་བློ་ཡུལ་ལས་འདས་པའི་ནུས་རྩལ་ཅི་ཞིག་བཏོན་པ་མཚམས་སྦྱོར་ཙམ་བྱེད་ན།དང་པོ་སྟོབས་རྩལ་འགྲན་ཟླ་མེད་པའི་འགོས་གཡག་ཆུང་གིས།ཤ་བོའི་བླུད་པུ་སྟེ་ཤ་ལྤགས་བུབས་བཤུས་ཀྱི་རྐྱལ་བ་བྱེ་མས་བཀང་བ་ཞིག་ཚོགས་ཐོག་ཏུ་ཀླད་ལ་བསྐོར་བ་དང་།གཉིས་པ་ལུས་སྟོབས་ལྡན་པའི་རྔོག་རིང་ལ་ནག་པོས།གླང་བོ་ཆེ་ཆེན་པོ་ཞིག་ཡར་ལ་བཏེགས།གསུམ་པ་ལུས་རྩལ་ཆེ་བའི་རྔོག་གླིང་ཁམས་ཀྱིས།གཡག་དྲུས་པོ་ཆེ་སྟེ་གཡག་རྒོད་ན་སོ་དར་ལ་བབ་ཡོད་པ་ཞིག་འདེགས་ཐུབ་པ་བྱུང་།